Trinity (Jersey)

Trinity (jèrriais: La Trinneté) er et av tolv parishes (distrikter) på Jersey. Det ligger nordøst på øya. Les Platons er det høyeste punktet på Jersey. Trinity har omdømme for å være det mest rurale og landbrukspregete av Jerseys parishes. Det er det tredje største i areal, dekker 6,817 vergées (12.3 km²) og har den tredje største befolkningen. Folketellingen i 2011 viste en folkemengde på .

Trinity er lokaliseringen av States Farm («Myndighetenes gårdsbruk»), Durrell Wildlife Park ved herregården Les Augrès Manor, hovedkvarteret for Royal Jersey Agricultural and Horticultural Society («Det kongelige samfunn for landbruk og hagebruk») ved Royal Jersey Showground, og et mekanisk kulturarvmuseum i form av Pallot Heritage Steam Museum.

Våpenskjoldet 
Prestegjeldets våpenskjold viser Scutum Fidei (latin for «Troens skjold») som er et tradisjonelt kristent symbol. Trinity er engelsk for Triniteten, eller Den hellige treenighet. Symbolet uttrykker de mange aspekter ved treenighetens lære. I sen middelalder i England og Frankrike ble dette emblemet betraktet å være selveste Guds våpenskjold.

Historie 
Le Câtel de Rozel er et jordverk og en festningsvoll som representerer et gammel forsvarsanlegg. Det ligger 500 meter vest bukten Rozel Bay. Det er ikke blitt utgravd, men likevel er det funnet mynter og en dolk gjort av bronse som antyder menneskelig aktivitet på 100-tallet f.Kr. Levninger av en neolittisk voll har blitt påvist under verk fra tidlig jernalder.

Sognekirken er et kjent landemerke med sin særskilte hvite pyramideformede spir.

Også i Rosel ble det reist en festning på odden som forsvar mot fransk invasjon under napoleonskrigene. Brakkene ble bygd i 1820, men solgt til privat eier i 1924, konvertert til et hotell på 1950-tallet, men er i dag omgjort til et privat boligkompleks.

Moulin de Rozel var en mølle som ble bygd i 1799, men demontert i 1916. Det ble under den andre verdenskrig omgjort til en artilleripost av Nazi-Tysklands okkupasjonsstyrker. Det er i dag bevart som vernet kulturarv, og fungerer også som maritim navigasjonsmerke.

Minnesmerket Le Vesconte, reist i 1910, har form av en obelisk ved en veikryss. Det minnes politikeren Philippe Le Vesconte (1837–1909) som 10 ganger ble valgt som representant for sognet (constable) i årene mellom 1868–1877 og 1890–1909.

Herskapshuset Trinity Manor er hjemmet for Seigneur of Trinity («herren av Trinity»). Salmeforfatteren Athelstan Riley (1858–1945) kjøpt eiendommen i 1909. Da herskapshuset var i meget dårlig forfatning fikk han gjennomført en omfattende ombygging som siden ble kritisert for sin uhistoriske rekonstruksjon og tilføyelse av en fransk château-stil. Den fantasifulle rekonstruksjonen ble utført i årene 1910-1913 av C. Messervy til design av den profilerte engelske arkitekten Reginald Blomfield (1856–1942). En av de gjenværende føydale pliktene til eieren av dette lenet er å overrekke den engelske monarken med et par villender om monarken besøkte Jersey. Den nåværende tittelholderen er Pamela Bell som Dame of Trinity («Frue av Trinity»).

Rozel er et område på nordøstkysten hvor en liten, skjermet vik hadde tilholdssted for en liten fiskeflåte tidligere og i 1829 ble en havn bygget for en økende fiskeflåte som fisket særlig østers. Fisket kollapset på slutten av 1800-tallet.

Kultur 
Blant de mer prominente fra sognet er Arthur de la Mare (1914–1994), tidligere ambassadør og diplomat i Japan, Thailand og Singapore, og som skrev litteratur på jèrriais i den stedegne dialekten i Trinity. 

Folkeminnet hevder at området rundt bukten Bouley ble hjemsøkt av en fantomhund, Tchian d'Bouôlé («Den svarte hund fra Bouley»), og som varslet storm når den ble sett. Det er antatt fortellingen om den fryktelige hunden har blitt spredt av smuglere som ville avskrekke og forhindre at lokalbefolkningen nærmet seg deres aktiviteter i havnen i Bouley. En rekonstruert maske som smuglerne kunne ha benyttet og en utstilling av folkeminnet er utstilt i Det maritime museum i Saint Havier.

Musikkfestivalen Jersey Live Music Festival har blitt avviklet årelig ved Royal Jersey Showground siden 2004.

Vingtainer 
Trinity er inndelt vingtainer for administrative årsaker. En vingtaine (fransk: «gruppe av tjue») er et politisk inndelingssystem av prestegjeldene på Jersey.

 La Vingtaine de la Ville-à-l'Évêque
 La Vingtaine de Rozel
 La Vingtaine du Rondin
 La Vingtaine des Augrès
 La Vingtaine de la Croiserie

Prestegjeldet er valgdistrikt og velger en representant.

Demografi 
Trinity er Jerseys tredje mest befolkede prestegjeld. Folketallet har vært stabilt, men med en svak økning det siste tiåret.

Referanser

Eksterne lenker 
 
 Trinitys sognekirke
 La Trinneté hos Les Pages Jèrriaises
 «Coat of arms of Trinity», Trinitys våpenskjold slik det var på frimerke av 1976

Jerseys parishes